ચમકતી તલવાર અને શૌર્ય મઢ્યુ સંગીત અને શરીરમાં જોમ આવી જાય તેવા શબ્દો સાથે રજુ થતો તલવાર રાસ ખરેખર માણવા લાયક હોય છે ‘જોધા અકબર’ ફિલ્મમાં જોધા, અકબર સામે જે તલવારબાજી કરી રહી છે. એ દ્રશ્ય બધાને યાદ જ હશે. ફિલ્મના એ દ્રશ્યમાં રીતીક રોશન અને ઐશ્ર્વર્યારાયની એકટીંગ બધાએ વખાણી હતી પરંતુ આવી જ તલવારબાજી એક સમયે રાજપુતો પોતાની દીકરીઓને આત્મસુરક્ષા માટે શીખવતા હતા સાથે તલવારબાજી તેમજ ધોડેસવારી વગેરેની તાલિમ જીવનમાં દરેક તબક્કે બહાદુરીથી અને સ્વમાનપૂર્વક જીવવાના પાઠ સાથે શીખવા મળતા. તલવારએ શૌર્યનું પ્રતીક છે. રાજપુતસ્ત્રી જ્યારે પતિ, પિતા કે ભાઇ યુધ્ધમાં લડવા જતા એ સમયે સાફો પહેરાવી કંકુ તિલક કરીને તલવાર હાથમાં આપીને યુધ્ધમાં મોકલતા અને જ્યારે તે યુધ્ધમાં ખપી જાય ત્યારે પોતે પણ કેસરીયા કરતા આ વાતને પ્રતિકરૂપે, લઇને છેલ્લા 9 વર્ષથી રાજકોટની ભગિની સેવા ફાઉન્ડેશન દ્વારા રાજપુત દીકરીઓ અને બહેનોને તલવારબાજી, હોર્સરાઇડીંગ તેમજ સાફો બાંધતા શીખવવાની શિબિર યોજાય છે. આ વિશે કલબના ઉપપ્રમુખ બિંદુબા રાણાએ વિગતે માહિતી આપી હતી.